Pérez: – Martin kan bli en av lagets største
Den danske forfatteren av boken «Martin Ødegaard» har aldri møtt 16-åringen. Men han har snakket med Cristiano Ronaldo og president Florentino Pérez. Real Madrid-sjefen har svært store forventninger til den norske spilleren. «Jeg tror Martin og familien valgte Real Madrid fordi vi hadde den beste planen med tanke på hans utvikling. Hvis man hadde kastet ham rett inn på førstelaget, kunne det skadet ham mer enn det ville ha gavnet. I Castilla kan Martin venne seg til livet i en klubb som Real Madrid og lære av det presset som følger med å representere denne klubben. Vi tror at han kommer til å bli her i mange år og at han kan bli en av lagets største spillere», sier klubbens mektigste mann i den nye boken. Sist lørdag fikk Martin Ødegaard sine første 33 minutter for Real Madrid. Det er ikke helt umulig at klubbpresidenten hadde noen fingre med i spillet da 16-åringen erstattet akkurat Cristiano Ronaldo i serieavslutningen.– Pérez har engasjert seg personlig i å få Martin Ødegaard. Det er meget, meget usedvanlig at han bryr seg om en 16-åring på denne måten. På meg virker det som Pérez har gitt sportsdirektør Emilio Butragueño klar beskjed om at denne overgangen bare måtte gå i orden. Neymar besøkte jo Real Madrid som 14-åring, men klubben klarte jo aldri å signere ham. Den historien er blitt spøkelse for Real Madrid etter at Neymar dro til Barcelona, sier Michael Qureshi – den danske journalisten som har skrevet den nye boken for det norske forlaget Publicom. Ifølge forlegger Kjetil Kristoffersen ble han valgt til å skrive boken på grunn av sitt kjennskap til – og kontakter rundt – Real Madrid. Qureshi har til sammen seks års erfaring fra klubben med kongeemblemet etter at han flyttet til den spanske hovedstaden med Thomas Gravesen i 2005. Nå har Michael Qureshi brukt sine kontakter i klubben og spansk presse til å få intervjue både Pérez og Ronaldo.Verdens beste spiller de to siste årene flesker til med at Ødegaard kan bli hans avløser på Santiago Bernabeu. – Men legg merke til at Ronaldo sier «kan bli». Han sender likevel ut et meget positivt signal. Det virker som han sammen med Gareth Bale har tatt ansvar for at Martin Ødegaard skal trives, sier Qureshi som forteller at han til sammen har intervjuet Cristiano Ronaldo syv ganger opp gjennom årene – fire av dem alene. Qureshi har hverken møtt med Martin Ødegaard eller faren Hans Erik. Det norske forlaget har tidligere vært i kontakt med pappa Ødegaard, men har valgt å gi ut en bok helt uten å snakke med primærkilden. – Dette er ikke en bok som går dypt inn Martin Ødegaards historie som barn. Den forteller om eventyret Martin Ødegaard slik det fremstår nå. Dette er ikke en tung litterær bok, men mer fanbok for unge lesere, en positiv bok. Martin Ødegaard er et forbilde for veldig mange. Jeg ser frem til å snakke med ham, men det har vært umulig i Real Madrid-sammenheng så langt. KOMMENTAR: Vi skal være glade for at Ødegaard har en klok sjefReal Madrid-presidenten gir i boken klart uttrykk for at klubben som har vunnet Champions League/serievinnercupen hele 10 ganger, har en langsiktig plan med Martin Ødegaard. – Jeg mener det eneste riktige at han kommende sesong blir leid ut til klubber som Villareal eller Celta Vigo. Martin trenger å spille, og Castilla har ikke vært noe godt sted for ham. Jeg er klar over at både han selv og Real Madrid benekter at det er problemer til medspillerne der. Men jeg tror det er noe i sakene avisen AS har skrevet om misunnelsen i Castilla, og avisene har stor makt i Madrid, sier Michael Qureshi. – Hva synes du om Martin Ødegaard som spiller? – Han er en av de unge spillerne i verden med best touch på ballen og oversikt ute på banen. Ballbehandlingen er nesten oppe på nivået til Messi, Ronaldo og Neymar. Men jeg er spent på hva alle årene hans på kunstgress vil bety. Han vant til å spille på veldig gode baner, men vil også måtte takle dårlige forhold. – Tror du Martin Ødegaard vil nå helt frem i Real Madrid? – Ja, det tror jeg. Men det skjer neppe før i 2017 eller 2018. Veien frem er lang og den krever mye tålmodighet av Martin Ødegaard, svarer Michael Qureshi. PS! I samarbeid med Strive ser du 10 toppkamper fra La Liga og Serie A på VG+ i vår. (Redaksjonelt samarbeid)
Den mektige Real Madrid-bossen Florentino Pérez tror en norsk tenåring kan bli en av de aller største i klubben som er kjent for å kjøpe spillere på øverste hylle.